東門送郎吏行寄承旨宋侍郎
作者：王禹偁
朝代：宋

paragraphs: 西門送僕射，鞍馬照路光。
南門送貳卿，冠蓋遥相望。
東門送郎吏，艤舟隋堤傍。
郎吏誠隔品，同直白玉堂。
丈人况知己，振拔在舉場。
憐才惜我去，深勸離別觴。
醉中不記事，烟水空茫茫。
醒來聞鳴櫓，嘔軋摇斜陽。
猶疑在禁中，殘漏寒丁當。
迴望銀臺門，五雲遮帝鄉。
聚散本如此，升沉庸何傷。
丈人名位峻，只欠登巖廊。
平居倦朝請，高論思退藏。
圃田有別業，古木羅修篁。
艸亭寒蕭蕭，池波碧泱泱。
嘗云拂袖去，可以傲羲皇。
丈人果能爾，識度非尋常。
安車比疏廣，辟穀如張良。
再拜願丈人，壽考仍康强。
自念山野士，不解隨圓方。
宦途多齟齬，身計頗悲凉。
行將解簪笏，歸去事農桑。
幸容操杖履，洒掃近丘牆。